Ved Retten i Aalborg er en tilståelsessag tirsdag afsluttet. Her tilstod en 26-årig mand at have forsøgt at voldtage en 19-årig kvinde i september. Mandens dom lyder på tre års fængsel, og den modtog han. Men dommen er altså kortere end det, som Anklagemyndigheden lagde op til. Anklagemyndigheden gik efter en dom på op til fire års fængsel. Det fortæller anklager i sagen, Eva B. Madsen, til TV2 Nord. - Det er ikke nogen hemmelighed, at min påstand var højere, og derfor skal jeg kigge på rettens begrundelse og tale med statsadvokaten, siger Eva B. Madsen, der herefter vil vurdere, om de vil prøve sagen i landsretten. Søgte hjælp Den 26-årige mand forsøgte at voldtage kvinden 12. september kort efter klokken 04. Han foregav at have brug for hjælp og fik på den måde lokket den unge kvinde med over til et parkeringsområde i Stengade ved Sygehus Nord i Aalborg. Da de nåede parkeringsområdet, vendte manden ifølge sagens oplysninger på en tallerken, væltede kvinden omkuld i noget buskads og forlangte sex med hende. Kvinden udviste imidlertid stort mod og snarrådighed og fik overbevist manden om, at det var bedre, hvis de gik et andet sted hen, og da de gik afsted, lykkedes det kvinden at søge hjælp hos andre på gaden i den sene nattestund. Fandt gerningsmanden Gerningsmanden tog flugten, og politiet måtte efterlyse ham i offentligheden. Det resulterede i nogle henvendelser, som i kombination med overvågningsbilleder førte til, at den 26-årige mand blev anholdt 28. september. Han har siden siddet varetægtsfængslet og tilstod altså voldtægtsforsøget, da sagen tirsdag var for retten.

Referat:
Tilbage i september forsøgte en 26-årig mand at voldtage en 19-årig kvinde i Aalborg. Nu er han idømt tre års fængsel.